昭君行
作者：黄裳
朝代：宋

paragraphs: 良家有子惠而秀，昔在漢宮誰更有。
入宮見妬名不傳，咫尺君王望恩久。
柰何賦分薄如人，却屬畫工爲好醜。
千金買笑那敢當，無賂應嗟落人後。
俄聞召見喜且驚，自以閒雅文輕盈。
將謂君王必回顧，行且遂承恩與榮。
權兼天下失所制，女子未免匈奴行。
此身既係國休戚，君王雖悔難復更。
雪怨雲愁竟何語，自小誰知北征苦。
既知中華棲上清，乃托胡人爲死生。
平居悵望一成夢，用傃遐荒尋去程。
胸前但殞默默淚，門外已抗悠悠旌。
轅馬悲鳴日云遠，行經幾處單于城。
平沙莽莽春不青，頑陰漫漫天不明。
隨無鴛鴦歡悅情，送有琵琶哀怨聲。
大抵言意非吾類，眷眷向前愁益并。
寧落家鄉作孀婦，焉用閼氏尊予名。
人惟適性乃有樂，未必膏粱勝藜藿。
當時將相若爲策，豈意安邊用顔色。
君雖不幸功可稱，莫道佳人只傾國。
思歸曲在人已非，青塚空悲塞南客。